Spoločné úsilie EÚ a Turecka prinieslo konkrétne výsledky. Po aktivácii vyhlásenia z 18. marca značne klesol počet neregulárnych prekročení hraníc z Turecka do Grécka. Priemerný denný počet migrantov prichádzajúcich na grécke ostrovy od 20. marca 2016 do 26. februára 2017 bol 84. Počet úmrtí a chýbajúcich osôb zaznamenaných v Egejskom mori od 1. apríla 2016 do 23. februára 2017 bol 70. Hoci každé takéto úmrtie je tragédiou, tieto čísla predstavujú významný pokles strát na ľudských životoch. Kľúčovým prvkom vyhlásenia EÚ a Turecka bolo vytvoriť právne možnosti pre migrantov, ktorí hľadajú útočisko v EÚ. Presídľovanie z Turecka do EÚ prebieha zrýchleným tempom. Od aktivácie vyhlásenia do 27. februára 2017 bolo z Turecka do Európy presídlených 3 565 sýrskych utečencov. Obidve strany sa zaviazali pokračovať v spolupráci a zlepšovať ju.

Komisia uzavrela so všetkými členskými štátmi dohody o príspevku, ktoré sa týkajú ich národných príspevkov do celkovej sumy 2 miliardy EUR podľa článku 7 ods. 2 pravidiel uplatňovania nariadenia o rozpočtových pravidlách. Členské štáty uhradili prvú ročnú tranžu v roku 2016 vo výške 678 miliónov EUR, z ktorej sa vyplatilo 575 miliónov EUR alebo približne 85 %. Z toho sa 292 miliónov EUR vyplatilo v rámci IPA a 283 miliónov EUR v rámci ECHO (HUMA).

Počas prvého roku vykonávania nástroja sa usporiadalo päť zasadnutí riadiaceho výboru, a to 17. februára, 12. mája, 30. júna, 4. októbra 2016 a 12. januára 2017. Komisia by mala zvolať šieste zasadnutie riadiaceho výboru na 31. marca 2017.

Do 15. apríla 2016 sa zmluvne zaviazalo ďalších 50 miliónov EUR na humanitárnu pomoc zameranú na riešenie naliehavých potrieb utečencov v Turecku. Medzi 15 humanitárnych organizácií, ktoré sa financujú v rámci týchto vynaložených zdrojov, patrí Dánska rada pre utečencov, Medzinárodná organizácia pre migráciu (IOM), Medzinárodný lekársky zbor Spojeného kráľovstva a Medzinárodná federácia spoločností Červeného kríža a Červeného polmesiaca (MFS ČK/ČP), ktoré pôsobia v úzkej spolupráci s tureckými partnerskými organizáciami. Prostredníctvom projektov sa riešia všetky hlavné humanitárne problémy, zabezpečenie potravinovej pomoci, pomoc vo forme hotovosti a poukážok, špecializovaná pomoc v zime, prístup k zdravotníckym službám, vzdelávanie pre deti utečencov, ochrana, riadenie informácií a špecializovaná pomoc pre osoby so zdravotným postihnutím, ako aj podpora duševného zdravia a psychosociálna podpora.

Granty sa prideľujú na vykonávanie osobitných činností. Platby uskutočnené v rámci grantov sa realizujú na základe vykázaných vzniknutých nákladov v súlade so všeobecnými podmienkami jednotlivej zmluvy o udelení grantu. Tieto náklady overujú externí audítori ešte pred uskutočnením ďalšej platby predbežného financovania alebo záverečnej platby. Ak by sa zistili akékoľvek nezrovnalosti alebo ak by došlo k deklarovaniu neoprávnených nákladov, Komisia môže vymáhať finančné prostriedky alebo uložiť sankcie.

Finančné prostriedky IPA II v rámci nástroja sa spravujú v súlade s pravidlami pre vonkajšiu činnosť, ktoré sú uvedené v hlave IV druhej časti nariadenia o rozpočtových pravidlách a pravidlách uplatňovania. Prostredníctvom intervencií sa môže financovať uhrádzanie vopred dohodnutých, skutočne vzniknutých a overiteľných nákladov, ktoré sa týkajú presne vymedzených úloh. Vzťahuje sa to aj na tretie strany vrátane IFI. Náklady súvisiace s mobilizáciou sprostredkovateľov – ak je to vhodné alebo podľa potreby – sa obmedzili na absolútne minimum. Programy a iniciatívy financované zo zdrojov koordinovaných v rámci nástroja, ktoré sa vykonávajú na uspokojivej úrovni, by sa mohli rozšíriť a vykonávať v súlade s rozpočtovými pravidlami EÚ a požiadavkami príslušného základného právneho aktu, a ak je to vhodné, podliehali by príslušnému komitologickému výboru.

V súlade s článkom 4 ods. 1 nariadenia CIR sa finančná pomoc môže poskytovať prostredníctvom týchto druhov financovania: a) grantov; b) zmlúv verejného obstarávania na poskytovanie služieb, dodávok alebo prác; c) všeobecnej alebo odvetvovej rozpočtovej podpory; d) príspevkov do trustových fondov a finančných nástrojov. Na účely financovania nástroja IPA II má Komisia na základe článku 4 ods. 7 stanovenú možnosť čerpať finančné prostriedky nepriamo, napr. prostredníctvom medzinárodných organizácií, orgánov členských štátov alebo medzinárodných finančných inštitúcií (IFI).

Príklady výsledkov dosiahnutých v spolupráci s UNICEF 60 000 detí používa vzdelávacie materiály 7 950 sýrskych učiteľov a iných zamestnancov v oblasti vzdelávania získava stimuly 2 081 zaškolených učiteľov a iných zamestnancov v oblasti vzdelávania 10 392 detí využíva psychosociálne programy a programy sociálnej súdržnosti 44 337 detí využíva partnerské informácie a podporné stretnutia s mládežníckymi vedúcimi 6 zriadených priestorov pre mladistvých a mládež 9 mimovládnych organizácií si rozšírilo kapacity v súvislosti s vykonávaním činností v oblasti sociálnej súdržnosti a budovania mieru 9 888 mladistvých a mládeže využíva výhody činností zameraných na zvyšovanie povedomia 3 zriadené jednotky na ochranu detí

Prostredníctvom nástroja sa pokračovalo v podpore súboru opatrení zdola nahor s cieľom pomôcť utečencom v Turecku. K dnešnému dátumu sa pomocou EUTF zmluvne zaviazalo päť projektov v celkovej výške 64,4 milióna EUR, a to najmä v oblasti sociálno-ekonomickej podpory, vzdelávania a vyššieho vzdelávania. Pripravuje sa ďalší balík projektov EUTF.

V apríli 2016 sa v rámci druhého osobitného opatrenia zmobilizovalo 60 miliónov EUR, čo pomôže pri pokrytí nákladov vzniknutých pri prijímaní a umiestnení migrantov, ktorí boli vrátení z Grécka do Turecka podľa vyhlásenia EÚ a Turecka z 18. marca 2016. Osobitné opatrenie sa vykonáva prostredníctvom priameho grantu poskytnutého tureckému generálnemu riaditeľstvu pre riadenie migrácie (DGMM) a oprávnené výdavky sú založené na skutočných vzniknutých a zaplatených nákladoch, s účinnosťou od 4. apríla 2016.

V auguste sa s Medzinárodnou organizáciou pre migráciu (IOM) podpísala zmluva na 20 miliónov EUR, ktorá sa financuje v rámci nástroja IcSP, s cieľom rozvíjať kapacity tureckej pobrežnej stráže v oblasti pátracích a záchranných činností.

Okrem diskusií na druhom zasadnutí riadiaceho výboru a schválenia riadiaceho výboru pre nástroj IPA Komisia prijala 28. júla 2016 tretie osobitné opatrenie týkajúce sa vzdelávania, zdravia, komunálnej infraštruktúry a sociálno-ekonomickej podpory s rozpočtom 1,4 miliardy EUR.

V rámci tretieho osobitného opatrenia sa v septembri podpísali dva priame granty na obdobie dvoch rokov. Na základe prvej zmluvy – na 300 miliónov EUR – s tureckým ministerstvom národného vzdelávania získa 500 000 sýrskych detí prístup k formálnemu vzdelávaniu, ako aj písacie potreby, učebnice a školské uniformy. Spomedzi týchto študentov: 360 000 detí absolvuje turecké jazykové vzdelávanie, 40 000 detí absolvuje arabské jazykové vzdelávanie, 10 000 detí absolvuje doučovanie, 20 000 detí absolvuje dodatočné podporné vzdelávanie a zabezpečí sa preprava 40 000 detí do škôl.

Odborná príprava v rámci priameho grantu na vzdelávanie Od októbra 2016 sa prijalo a vyškolilo 5 200 učiteľov tureckého jazyka. 1 800 riaditeľov škôl absolvovalo odbornú prípravu v oblasti integrácie sýrskych študentov do školského systému.

Na základe druhej zmluvy – takisto na 300 miliónov EUR – podpísanej s ministerstvom zdravotníctva, sa poskytne približne dvom miliónom utečencov prístup k službám základnej zdravotnej starostlivosti vytvorením a sprevádzkovaním zdravotníckych zariadení a sprístupnia sa rehabilitačné služby v oblasti duševného zdravia až pre milión utečencov v Turecku. Okrem toho sa budú realizovať aj činnosti v oblasti rodinného plánovania, prevencie prenosných ochorení, prijímania a školenia zdravotníckeho personálu a osvetové činnosti.

Okrem týchto grantov sa s bankou KfW a Svetovou bankou v decembri 2016 podpísali dve zmluvy na 200 miliónov EUR. Prostredníctvom týchto zmlúv sa zabezpečí výstavba a zariadenie 70 nových škôl v provinciách s vysokou koncentráciou sýrskych utečencov. Výstavba a zariadenie týchto škôl bude prínosom pre 50 000 sýrskych detí. Zároveň sa tým posilní vykonávacia a riadiaca kapacita ministerstva národného vzdelávania.

Dodatočné intervencie nástroja v oblasti sociálno-ekonomickej podpory, komunálnej a zdravotníckej infraštruktúry by sa mali podpísať v prvej polovici roka 2017. Príslušné zmluvy by sa mali realizovať s pomocou medzinárodných finančných inštitúcií.

V rámci tretieho osobitného opatrenia z júla 2016 bol vytvorený aj nástroj na prípravu projektov (PPF). Cieľom PPF, ktorého maximálny rozpočet je 25 miliónov EUR, je pomôcť identifikovať a vypracovať budúce investičné projekty v prioritných oblastiach – zdravie, vzdelávanie a komunálna infraštruktúra – v cieľových provinciách v Turecku. Komisia v súčasnosti posudzuje žiadosti odoslané do nástroja PPF a mala by pokračovať s dotknutými IFI a konzultovať pritom s tureckými orgánmi. Cieľom je podpísať zmluvy do jari 2017. Vybraté intervencie by mali zabezpečiť pevné prepojenie investičných projektov, ktoré by mali byť pripravené na zazmluvnenie a vykonávanie do začiatku roka 2018.

5. Monitorovanie, hodnotenie a audit

5.1. Monitorovanie a hodnotenie

Nástroj ako koordinačný mechanizmus zabezpečuje financovanie viacerých činností v rôznych prioritných oblastiach, ktoré sa vykonávajú prostredníctvom rozličných nástrojov EÚ s pomocou rôznych partnerov. Z tejto kľúčovej vlastnosti nástroja sa odvíja nastavenie jeho monitorovania a hodnotenia. Nástroj vyžaduje rámec, v ktorom možno merať výsledky dosiahnuté pomocou intervencií financovaných nástrojom, a to bez ohľadu na mobilizovaný nástroj. Rámec výsledkov nástroja je navrhnutý ako prostriedok na zabezpečenie riadenia a zodpovednosti, ktorý umožňuje podávanie správ o dosiahnutom pokroku na úrovni nástroja aj prioritných oblastí. Umožňuje preskúmanie výkonu na základe porovnania s plánovanými výsledkami, vykonávanie úprav programu, ak je to potrebné, a poskytuje prispôsobené údaje v reakcii na žiadosti o informácie.

O návrhu rámca výsledkov sa diskutovalo 12. januára 2017 na zasadnutí riadiaceho výboru. Očakáva sa, že tento rámec bude dokončený v marci 2017. Rámec je dynamický dokument, ktorý by mal umožňovať priebežné hodnotenie relevantnosti a dosahu intervencií, ktoré sa financujú z nástroja.

V záujme sprevádzkovania monitorovacieho systému sa plánuje vytvorenie internetovej platformy. Týmto spôsobom by sa malo uľahčiť generovanie údajov, ich zhromažďovanie a analýza, ako aj pravidelná vizualizácia pokroku dosiahnutého v prebiehajúcich činnostiach. Platforma by mala ponúknuť orientačné schémy s aktuálnymi kľúčovými hodnotami a analýzou výkonu v porovnaní s cieľovými hodnotami z rôznych uhlov skúmania. Monitorovacie údaje by sa mali členiť podľa pohlavia, veku a zdravotného postihnutia, ak je to možné a vhodné. Tento informačný portál by mal plniť funkciu jednotného kontaktného miesta pre informačné potreby zainteresovaných strán nástroja.

Na podporu integrácie rozličných zložiek monitorovacieho mechanizmu by sa mala mobilizovať technická pomoc s cieľom dosiahnuť komplexný systém monitorovania a hodnotenia v rámci celého nástroja. Malo by to zahŕňať rôzne úlohy vrátane technického kódovania a prevádzky internetovej monitorovacej platformy, vypracovania monitorovacích usmernení a monitorovacieho nástroja, zabezpečenia monitorovania treťou stranou pre činnosti financované prostredníctvom nástrojov IPA a IcSP, ako aj zazmluvnenie hodnotenia. Systém by mal byť plne prevádzkyschopný do druhej polovice roka 2017 a medzitým sa plánuje postupné vykonávanie prechodných opatrení.

5.2. Audit